RÅDETS RESOLUTION af 9. juni 1997 om forebyggelse og bekæmpelse af fodboldvandalisme gennem erfaringsudveksling, stadionforbud og mediepolitik (97/C 193/01)

RÅDET FOR DEN EUROPÆISKE UNION -

som erindrer om, at i henhold til artikel K.1, nr. 9, i traktaten om Den Europæiske Union anser medlemsstaterne politisamarbejde for at være et spørgsmål af fælles interesse, og

som tager følgende i betragtning:

Rådet har ved henstilling af 22. april 1996 (1) vedtaget retningslinjer for forebyggelse og bekæmpelse af uroligheder i forbindelse med fodboldkampe;

Rådet har fastlagt en fælles aktion om politisamarbejde i forbindelse med offentlige arrangementer i ordets videste betydning (2);

i konklusionerne og henstillingerne fra ekspertseminaret om fodboldvandalisme den 19.-20. marts i Amsterdam understreges det, at det på visse punkter er nødvendigt med et øget politisamarbejde om specifikke punkter i forbindelse med forebyggelse og bekæmpelse af uroligheder ved fodboldkampe;

stadionforbud har i de lande, som benytter det, vist sig at være et nyttigt middel til forebyggelse og bekæmpelse af uroligheder i forbindelse med nationale fodboldkampe; i visse medlemsstater udstedes stadionforbud af fodboldklubber i henhold til civilretlige regler og i andre af retshåndhævende instanser i henhold til offentligretlige regler;

det er op til medlemsstaterne at bestemme, om og i bekræftende fald på hvilket grundlag et stadionforbud skal anvendes; det er ønskeligt, at et stadionforbud, som en medlemsstat har nedlagt i forbindelse med en europæisk fodboldkamp, bliver håndhævet i de andre medlemsstater;

i betragtning af den stadig større mobilitet og de stadig større kommunikationsmuligheder er der behov for større indsigt i den internationale udvikling inden for fodboldvandalisme;

en god mediestrategi samt regelmæssig udveksling af viden og erfaringer mellem eksperter kan bidrage til at begrænse og tøjle uroligheder i forbindelse med fodboldkampe -

HAR VEDTAGET FØLGENDE RESOLUTION:

1. De ansvarlige ministre opfordrer deres nationale sportsforbund til i overensstemmelse med national ret at undersøge, hvordan civilretligt udstedte stadionforbud også kan anvendes ved fodboldkampe i europæisk sammenhæng.

2. Der bør opstilles en årlig situationsrapport, hvori der gives et billede af situationen i de berørte medlemsstater med hensyn til fodboldvandalisme og den relevante udvikling inden for bekæmpelsesstrategien. I den forbindelse lægges der særlig vægt på internationale netværk af supportergrupper.

3. Til brug for politimyndighederne i de berørte lande bør der udarbejdes en checkliste vedrørende mediepolitikken, som indeholder anbefalinger til en mediestrategi i relation til internationale fodboldkampe, især fodboldmesterskaber.

4. Der bør afholdes et årligt ekspertmøde, hvor der udveksles relevante erfaringer, hvor kontakter styrkes, og hvor der desuden udarbejdes en situationsrapport.

5. Rådet anmoder medlemsstaterne om i Rådets regi at drøfte resultaterne af undersøgelser og aktioner, der er foretaget på nationalt plan i henhold til de foregående punkter, og senest i første halvår af 1998 at aflægge rapport til Rådet herom, efter behov ledsaget af passende initiativer til en rådsafgørelse med henblik på en fælles aktion.

(1) EFT nr. C 131 af 3. 5. 1996, s. 1.

(2) EFT nr. L 147 af 5. 6. 1997, s. 1.